## Pravilnik o sadržaju i načinu vođenja središnje lovne evidencije

### NN 67/2006 (14.6.2006.), Pravilnik o sadržaju i načinu vođenja središnje lovne evidencije

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1607**

Na temelju članka 8. stavka 2. Zakona o lovstvu (»Narodne novine«, br. 140/05.)
ministar poljoprivrede, šumarstva i vodnoga gospodarstva donosi

## PRAVILNIK

### O SADRŽAJU I NAČINU VOĐENJA SREDIŠNJE LOVNE EVIDENCIJE

Članak 1.

Ovim Pravilnikom uređuje se sadržaj, oblik i način vođenja središnje lovne
evidencije (u daljnjem tekstu: SLE), način prikupljanja, sistematiziranja i
čuvanja podataka, pristup informacijama i obrada podataka iz SLE.

Članak 2.

SLE se sastoji od baze podataka, smještene u Ministarstvu poljoprivrede,
šumarstva i vodnoga gospodarstva (u daljnjem tekstu: Ministarstvo) s arhivskim,
povijesnim i aktualnim podacima, programske opreme, računalnih i komunikacijskih
uređaja, korisničke aplikacije, prateće dokumentacije, propisanih postupaka i
procedura za njezin kontinuirani i ispravni rad.

Članak 3.

Korisnici SLE su Ministarstvo, županije i Grad Zagreb – upravni odjeli nadležni
za poslove lovstva, tijela javne vlasti, lovoovlaštenici i pravne i fizičke
osobe kojima je povjereno pravo lova (u daljnjem tekstu: ovlaštenici prava
lova), pravne i fizičke osobe ovlaštene za izradu lovnogospodarskih osnova,
programa uzgoja divljači i programa zaštite divljači (u daljnjem tekstu:
izrađivači) i javnost u skladu s dozvoljenom ili dogovorenom razinom pristupa.

Članak 4.

SLE sadrži sljedeće podatke:
1. podaci o lovištu
– županija
– broj lovišta
– naziv lovišta
– tip lovišta
– reljefni karakter
– vlasništvo
– površina po aktu o ustanovljenju
– površina u matičnoj županiji
– opis granice lovišta
2. podaci o ugovoru
– broj ugovora
– klasa ugovora
– urudžbeni broj ugovora
– datum potpisa ugovora
– početak važenja ugovora
– istek ugovora
– godišnja lovozakupnina
– pravo lova
– opis posebnih uvjeta
3. podaci o partneru
– prezime ili naziv partnera
– ime
– šifra
– matični broj
– ulica i kućni broj
– prebivalište ili sjedište
– tip partnera
4. podaci o garanciji
– vrsta garancije
– iznos dostavljene garancije
– iznos garancije prema ugovoru
– valjanost
– istek garancije
5. podaci iz lovnogospodarske osnove i programa uzgoja div­ljači
– obrasci LGO - 1 do LGO - 11
– obrasci PUD - 1 do PUD - 12
– obrasci ETD - 2
6. evidencija prometa divljači i dijelova divljači (obrazac PPD-1)
7. evidencija o izdanim i utrošenim evidencijskim markicama za obilježavanje
krupne divljači (obrazac PPD-3).

Članak 5.

Broj lovišta iz članka 4. točke 1. alineje 2 ovoga Pravilnika je definirani broj
i sastoji se od rimskih i arapskih brojki u obliku x/y i to kako slijedi:
– x – isključivo rimski broj i predstavlja županiju u kojoj se lovište nalazi
– y – za državna lovišta - isključivo jedno ili dvoznamenkasti arapski broj i
predstavlja redni broj lovišta unutar županije
– za zajednička lovišta – isključivo troznamenkasti arapski broj i predstavlja
redni broj lovišta unutar županije
Tablica rimskih brojeva za županije i Grad Zagreb za broj lovišta iz stavka 1.
ovoga članka tiskana je u prilogu ovoga Pravilnika i njegov je sastavni dio.

Članak 6.

Broj ugovora iz članka 4. točke 2. alineje 1 ovoga Pravilnika za zajednička
lovišta je definirani broj i sastoji se od 5 znamenaka isključivo arapskih
brojki gdje prve dvije znamenke definiraju županiju na području koje je
ustanovljeno lovište, a ostale tri redni broj ugovora u toj županiji.
Tablica brojeva za županije i Grad Zagreb za prve dvije znamenke ugovora iz
stavka 1. ovog članka tiskana je u prilogu ovoga Pravilnika i njegov je sastavni
dio.

Članak 7.

Obveze županija i Grada Zagreba - upravnih odjela nadležnih za poslove lovstva u
okviru SLE jesu:
– unositi podatke iz članka 4. točaka 1., 2., 3., i 4. ovoga Pravilnika za
zajednička lovišta
– prikupljati, sistematizirati, organizirati, usklađivati prostorne i druge
podatke na jedinstven, učinkovit i odgovoran način
– osigurati zaštitu pristupu podataka
– omogućiti ispunjenje obveza razmjene i pristupa informacijama.

Članak 8.

Obveze ovlaštenika prava lova u okviru SLE jesu:
– unositi podatke iz članka 4. točke 5. ovoga Pravilnika a koji se odnose na
izvršenje plana za proteklu lovnu godinu i to najkasnije do 31. svibnja;
– unositi podatke iz članka 4. točke 6. ovoga Pravilnika do desetog u mjesecu za
protekli mjesec.

Članak 9.

Obveze izrađivača u okviru SLE jesu:
– unositi podatke iz članka 4. točke 5. ovoga Pravilnika a koji se odnose na
planirano po lovnogospodarskoj osnovi ili programu uzgoja divljači i to
najkasnije 30 dana od dana odobrenja lovnogospodarske osnove ili programa uzgoja
divljači.

Članak 10.

Praćenje, kontrolu i odobrenje unosa u SLE obavlja Ministarstvo – Uprava za
lovstvo.

Članak 11.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-01/1
Urbroj: 525-13-06-1
Zagreb, 1. lipnja 2006.

Ministar
**Petar Čobanković**, v. r.

|  |  |  |
| --- | --- | --- |
| **Županija** | **Broj lovišta – x  (članak 5. ovoga  Pravilnika)** | **Broj ugovora – prve dvije znamenke (članak 6. ovoga  Pravilnika)** |
| Zagrebačka županija | I | 01 |
| Krapinsko-zagorska županija | II | 02 |
| Sisačko-moslavačka županija | III | 03 |
| Karlovačka županija | IV | 04 |
| Varaždinska županija | V | 05 |
| Koprivničko-križevačka županija | VI | 06 |
| Bjelovarsko-bilogorska županija | VII | 07 |
| Primorsko-goranska županija | VIII | 08 |
| Ličko-senjska županija | IX | 09 |
| Virovitičko-podravska županija | X | 10 |
| Požeško-slavonska županija | XI | 11 |
| Brodsko-posavska županija | XII | 12 |
| Zadarska županija | XIII | 13 |
| Osječko-baranjska županija | XIV | 14 |
| Šibensko-kninska županija | XV | 15 |
| Vukovarsko-srijemska županija | XVI | 16 |
| Splitsko-dalmatinska županija | XVII | 17 |
| Istarska županija | XVIII | 18 |
| Dubrovačko-neretvanska županija | XIX | 19 |
| Međimurska županija | XX | 20 |
| Grad Zagreb | XXI | 21 |

Pravilnik, NN 67/2006-1607
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)